Kupa

Kupa (kroatisk: Kupa; slovensk: Kolpa; tysk: Kulpa) er en sideelv til Sava fra høyre side. Elven er 297 kilometer lang, hvorav 118 kilometer utgjør grense mellom Kroatia i sør og Slovenia i nord. 

Kupa er den tredje lengste elven i Kroatia etter Sava og Drava, og dermed lengre enn Donau på kroatisk territorium. Kupa er den tredje største sideelven til Sava etter Drina og Bosna, men den største av Savas sideelver i Kroatia. 

Elvens kilde finnes i landskapet Gorski kotar i den kroatiske nasjonalparken Risnjak, nordøst for Rijeka. Etter få kilometer i nordlig retning, ved sammenløpet med elven Čabranka, vender Kupa mot øst og blir grenseelv mellom Kroatia i sør og Slovenia i nord. Kupa fortsetter som grenseelv til den når broen ved Kamanje på kroatisk side. Deretter renner elven videre på kroatisk territorium. Kupa passerer byen Karlovac og munner ut i Sava ved Sisak. De eneste vannkraftverket langs elven er oppført ved Ozalj. 

Bortsett fra en strekning på fem kilometer før utløpet i Sava er elven ikke farbar. I Sisak hvor elven renner inn i Sava, er det anlagt en havn, som idag nærmest ikke er trafikkert. 

Kupa har flommet over en rekke ganger; de største flommene fant sted i 1939, 1966, 1972, 1974, 1996 og 1998.

Det øvre elveløpet regnes som rent og elven (som slovensk) ble i 2010 utpekt av Europakommisjonens program EDEN (European Destinations of ExcelleNse) som et anbefalt, ikke-tradisjonelt reisemål.

 Bildegalleri 

 Referanser 
Kroatias statistisk årbok besøkt 9. november 2014

Internettsiden til EDEN besøkt 9. november 2014

Savakommisjonens internettside  besøkt 9. november 2014

 Eksterne lenker 


Kategori:Elver i Kroatia
Kategori:Elver i Slovenia
Kategori:Savas vassdragsområde
Kategori:Primorje-Gorski Kotar fylke
Kategori:Karlovac fylke
Kategori:Sisak-Moslavina fylke